AaBs målmand Karim Zaza frygtede mest af alt et spansk hold i Uefa Cuppens 1/16-finaler, men det var præcis, hvad holdet fra Aalborg trak.

Målmand Karim Zaza var ikke glad for nyheden om, at AaB netop har trukket det spanske hold Deportivo La Coruña i Uefa Cuppens 1/16-finaler. - Det var det værst tænkelige land, modstanderne overhovedet kunne komme fra. Alle modstanderne var skræmmende, men jeg havde frygtet de spanske hold mest. De spiller utrolig seværdig fodbold og er teknisk gode. Det bliver en vanskelig opgave, men vi vil gøre vores bedste, siger Karim Zaza til Ritzau. Han vurderer, at de danske fodboldmestre kommer på en svær opgave, når de i februar over to kampe skal møde spanierne, som blev trukket op af bowlen i en lodtrækning i schweiziske Nyon fredag. - Chancerne er ikke kæmpe store. De er midt i deres sæson i Spanien på det tidspunkt, mens vi i Danmark først lige skal til at finde formen, siger AaB-målmanden. /ritzau/